重遊草堂
作者：李彭
朝代：宋

paragraphs: 德人昔遊居寢處，一草一木可敬之。
涪翁初釋僰道縳，枉道過我臨水湄。
梵宫三託吉祥卧，悠悠東泛長淮涯。
牽絲姑孰席未暖，鬼瞰高明俄解龜。
鸚鵡洲前弄晴泚，祠宫寄食長江西。
黄絹碑中發奇禍，播遷瘴海如湘纍。
天生斯人意有在，世或不用將何疑。
巫陽下招化黄鵠，不遣啄腐隨家鷄。
前年歲晏到蕭寺，開眼適見鄒松滋。
涪翁故時得此客，今已改色嗟流離。
大招淚濕緣坡竹，神觀凜凜疑來歸。
今年森木挂秋暑，鷓鴣鈎輈向我啼。
重來野僧零落盡，壞帳鼠囓非當時。
過眉拄杖爲小立，將暝西山含夕霏。